钦定古今图书集成/明伦汇编/官常典/第672卷 > 狐援
## 钦定古今图书集成/明伦汇编/官常典/第672卷 > 狐援

按《吕氏春秋》，狐援说齐湣王曰：“殷之鼎陈于周之廷，
其社盖于周之屏，其干戚之音，在人之游。亡国之音
不得至于庙，亡国之社不得见于天。亡国之器陈于
廷，所以为戒，王必勉之。其无使齐之大吕陈之廷，无
使太公之社盖之屏，无使齐音充人之游。”齐王不受。
狐援出而哭国五日，其辞曰：“先出也衣𫄨纻，后出也”
满囹圄。吾今见民之洋洋然东走而不知所处。齐王
问吏曰：“哭国之法若何？”吏曰：“斮。”王曰：“行法。”狐援乃言
曰：“有人自南方来，鲋入而鲵居，使人以朝为草而国
为墟。殷有比干，吴有子胥，齐有狐援。已不用若言，又
斮之东闾。每斮者，以吾参夫二子者乎？”